
Vedtægter for ULF Ungdom

§ 1. Navn og hjemsted
Stk. 1 Landsforbundets navn er ULF Ungdom. Unge – Lighed – Fællesskab 
Herefter kaldet ULF Ungdom.

Stk. 2 ULF Ungdom har hjemsted, der hvor hovedkontoret ligger. 

§ 2. Formål
Stk. 1 ULF Ungdoms formål er at arbejde for, at unge med særlige behov/udviklingshandicap er selvbestemmende i alt, der vedrører deres livssituation, på samme vilkår som andre unge.

Stk. 2 ULF Ungdoms formål er at skabe kontakt mellem unge med særlige behov/udviklingshandicap overalt i Danmark og at skabe aktiviteter for og af målgruppen. 

Stk. 3 ULF Ungdom arbejder for at skabe meningsfulde, støttende og udviklende fællesskaber for unge og af unge med et særligt behov/udviklingshandicap i hele Danmark. Et fællesskab hvor unge kan opbygge meningsfulde relationer, bryde isolation, udvikle deres potentiale og deltage aktivt i samfundet og realisere deres drømme og ambitioner i livet.  

§ 3. Medlemskab
Stk. 1. Alle unge med særlige behov i Danmark mellem 15 og 30 år kan være medlem af ULF Ungdom.
 
Stk. 2. Grupper, elevråd og sammenslutninger af unge med særlige behov kan være medlem af ULF Ungdom. 

Stk. 3. Hvis der er tvivl om en gruppe eller sammenslutning hører hjemme i ULF Ungdom, er det Hovedbestyrelsen, der bestemmer. 
Stk. 4. Alle medlemmer skal gå ind for ULF Ungdoms formål. 

Stk. 5 Medlemmer kan melde sig ud af ULF Ungdom ved at give skriftlig besked herom til ULF Ungdom. 

Stk. 6. Ved medlemmets fyldte 30. år overføres medlemskabet automatisk til søsterorganisationen ULF – Udviklingshæmmedes Landsforbund

§ 4. Kontingent
Stk. 1. Alle medlemmer betaler et årligt kontingent til ULF Ungdom. Kontingentet fastsættes på Landsmødet 

Stk. 2. Såfremt et medlem ikke betaler sit kontingent, er man ikke længere medlem af ULF Ungdom. 

§ 5. Landsmødet
Stk. 1. ULF Ungdoms øverste myndighed er landsmødet. 

Stk. 2. Landsmødet afholdes i alle ulige år i perioden 1. september til 30. november. Det er ULF Ungdoms hovedbestyrelse, der beslutter hvor og hvornår landsmødet skal afholdes. 

Stk. 3. Alle medlemmer i ULF Ungdom, der har betalt kontingent, kan deltage i Landsmødet. 

Stk. 4. Hovedbestyrelsen skal senest 3 måneder før afholdelse af landsmødet udsende skriftlig indkaldelse til medlemmer og medlemsforeninger. 




Stk. 5 Hovedbestyrelsen skal senest en måned før landsmødets afholdelse udsende følgende dagsorden for mødet til medlemmerne:	Comment by Jonas Riis: Dagsorden skal minimum indeholde følende punkter?  
1. Valg af mødeleder og referent 
2. Behandling og godkendelse af hovedbestyrelsens beretning for de seneste to år 
3. Orientering om de seneste to års regnskaber 
4. Fastsættelse af kontingent 
5. Behandling og godkendelse af hovedbestyrelsens forslag til ULF Ungdoms handlingsplan for de to kommende år 
6. Behandling af indkomne forslag
7. Valg af landsforperson og næstforperson
8. Valg af kasserer
9. Valg af bestyrelsesmedlemmer og suppleanter
10. Eventuelt

Stk. 6. Mødeleder skal være udefra, og kan ikke være medlem af HB. Kontoret yder bistand til gennemførelsen af landsmødet, herunder referat.

Stk. 7. Forslag som medlemmer ønsker behandlet på landsmødet skal meddeles skriftlig til hovedbestyrelsen senest 2 måneder før landsmødet. 

Stk. 8. Det er kun de fremmødte medlemmer og gruppers repræsentanter, der har stemmeret på landsmødet.

Stk. 9. På landsmødet har enkeltmedlemmer 1 stemme. Grupper, elevråd og sammenslutninger har 2 stemmer. 

[bookmark: _Hlk216190288]Stk. 10. Der skal føres referat af landsmødets beslutninger og mindretalsudtalelser. Beslutningerne nedskrives og godkendes punkt for punkt ifølge dagsordenen. 

Stk. 11. Landsforperson og næstforperson vælges for to år ad gangen.

Stk. 12. Bestyrelsesmedlemmer og suppleanter vælges for to år ad gangen. 

Stk. 13. Der må vælges to repræsentanter fra ULF i alderen 31-35 år, som må sidde i ULF Ungdoms hovedbestyrelse og have stemmeret. Repræsentanterne fra ULF kan ikke stille op til posten som landsforperson, de kan stille op til posterne som næstforperson og kasserer.

§ 6. Ekstraordinært landsmøde
Stk. 1 Hovedbestyrelsen kan indkalde til ekstraordinært landsmøde. 

Stk. 2. Hovedbestyrelsen skal indkalde til ekstraordinært landsmøde. Hvis 
A. ¼ af ULF Ungdoms medlemmer sender et skriftligt begrundet ønske om ekstraordinært landsmøde. 
B. 1/3 af Hovedbestyrelsens medlemmer afleverer et skriftligt begrundet ønske om ekstraordinært landsmøde. 

Stk. 3. Hovedbestyrelsen skal udarbejde et forslag til dagsorden efter de indsendte begrundelser for ekstraordinært landsmøde. 

Stk. 4. Hovedbestyrelsen skal efter modtagelse af ønske om ekstraordinært landsmøde indkalde til dette i det næstkommende ULF Ungdom Nyt og hjemmeside. Mødet skal afholdes 4 – 6 uger efter bladets udgivelse. I indkaldelsen skal være angivet tid og sted for mødet. 

§ 7. Hovedbestyrelsen 
Stk. 1. ULF Ungdoms Hovedbestyrelse består af landsforperson, næstforperson, kasserer, 2-6 bestyrelsesmedlemmer og op til to suppleanter. Inkl. de to repræsentanter fra ULF i alderen 31-35 år. 

Stk. 2. Landsforpersonen for ULF Ungdom er forperson for Hovedbestyrelsen. 

Stk. 3. Hovedbestyrelsen har ansvaret for løbende at følge op på handlingsplaner. 

Stk. 4. Hvis landsforpersonen går af, bliver næstforpersonen landsforperson indtil næste landsmøde 

Stk. 5. Hvis man fylder 30 år under valgperioden, kan man blive siddende sin valgperiode ud. Man bevarer sin stemmeret i hele valgperioden. 

Stk. 6. Hvis man er valgt, som repræsentant fra ULF og fylder 35 år under valgperioden, kan man blive siddende sin valgperiode ud. Man bevarer sin stemmeret i hele valgperioden.

Stk. 7. Landsforpersonen leder arbejdet i Hovedbestyrelsen. Er landsforpersonen ikke til stede, overdrages denne opgave til næstforpersonen. 

Stk. 8. Hovedbestyrelsen kan vælge at indkalde personer med speciel viden til at arbejde i Hovedbestyrelsen i en tidsbegrænset periode uden stemmeret. 

Stk. 9. Hovedbestyrelsen er beslutningsdygtig, når halvdelen af hovedbestyrelsens stemmeberettigede medlemmer er til stede enten fysisk eller online. Landsforpersonen eller næstforpersonen skal også være til stede. 

Stk. 10. Hovedbestyrelsen afholder 4-6 møder årligt.

Stk. 11. Hovedbestyrelsen vedtager en forretningsorden/arbejdsplan for sit arbejde. I forretningsordenen fastsættes de praktiske forhold omkring mødernes afvikling, godkendelse af referater, tidsfrister for indkaldelse mv. 


§ 8. Udvalg 
Stk. 1. Hovedbestyrelsen nedsætter de udvalg, der er brug for. Ved nedsættelse af et udvalg udarbejder hovedbestyrelsen retningslinjer for arbejdet, der bl.a. skal bestemme, hvor længe udvalget er nedsat, og hvor mange der skal være i udvalget.

Stk. 2. Et udvalg kan ikke forpligte ULF Ungdom økonomisk, eller retsligt. 

Stk. 3. Hovedbestyrelsen kan beslutte arbejdsbudget og sekretærhjælp. 

§ 9. Kredse i ULF Ungdom 
Stk. 1. Danmark opdeles i kredse, som dækker følgende regioner: 
Region Nordjylland 
Region Midtjylland 
Region Syddanmark 
Region Sjælland 
Region Hovedstaden 
Hovedbestyrelsen kan også vedtage andet, som kredsene dækker. 

Stk. 2. Kredsen skal arbejde for: 
· At unge med et særligt behov er selvbestemmende i alt, der vedrører deres livssituation, på samme vilkår som andre unge. 
· At skabe kontakt mellem unge med særlige behov på lokalt plan. 

Stk. 3. For at være en kreds, skal der være en kredsbestyrelse bestående af den valgte forperson og kasserer samt 1 til 5 bestyrelsesmedlemmer. 

Stk. 4. Kredsene har deres egne vedtægter, som er besluttet på Landsmødet. 
§ 10. Afstemninger mv. 
Stk. 1. Alle afstemninger i ULF Ungdom foregår ved håndsoprækning. Hvis 10 % af ethvert mødes deltagere ønsker skriftlig/elektronisk afstemning skal dette dog imødekommes. 

Stk. 2. Ved personvalg, hvor der er mere end en kandidat, skal afstemningen foregå enten skriftlig eller elektronisk. 

Stk. 3. Alle afstemninger og valg afgøres ved simpelt flertal, dog jf. stk. 4.

Stk. 4. Ændringer af ULF Ungdoms vedtægter kan kun ske med 2/3 flertal af landsmødets stemmeberettigede mødedeltagere. 

Stk. 5. Opløsning af ULF Ungdom kan kun ske jf. bestemmelserne i § 12. 

[bookmark: _Hlk212044240]Stk. 6. Der kan ikke stemmes ved fuldmagt, så medlemmerne skal være personligt til stede. 

§ 11. Regnskab, tegningsret mv. 
Stk. 1. ULF Ungdoms regnskabsår følger kalenderåret. 
[bookmark: _Hlk212044354]Stk. 2. Årsregnskabet revideres af revisor. 
Stk. 3. Regnskabet skal være behandlet af hovedbestyrelsen inden 30. april i det efterfølgende år. 
Stk.4. Foreningen tegnes af landsforpersonen og kassereren i fællesskab.
Stk.5. Køb, salg og pantsætning af ejendom kan kun ske efter godkendelse af hovedbestyrelsen. 

Stk. 6. Hovedbestyrelsen kan give landsforperson, kasserer samt ledelsen i ULF fuldmagt til at handle økonomisk på ULF Ungdoms vegne.  

Stk. 7. Foreningen hæfter alene for sin formue og forpligtelser, og ingen medlemmer hæfter for foreningens forpligtelser. 

§ 12. Opløsning af ULF Ungdom 
Stk. 1. Beslutninger om opløsning af ULF Ungdom kan kun træffes, hvis den er anført som et særskilt punkt på dagsordenen for et landsmøde. 

Stk. 2. En beslutning om opløsning af ULF Ungdom kræver, at 3/4 af samtlige tilstedeværende, der har stemmeret, på 2 landsmøder i træk, med højest 2 måneders mellemrum, stemmer for en opløsning. 

Stk. 3. Ved ULF Ungdoms opløsning skal landsmødet bestemme, hvem der skal være eksekutor for opløsningen af ULF Ungdom. Forslag herom skal fremgå af det fremsatte forslag til opløsning. 
Stk. 4. Eksekutor skal sikre, at midler, der er doneret til ULF Ungdom til et bestemt formål tilbageføres til donor. 

Stk. 5. Evt. ubrugte frie midler skal efter dækning af alle forpligtelser doneres til en fond eller forening, der efter eksekutors mening arbejder for det samme formål og med de samme værdier som ULF Ungdom. 
§ 13. Vedtægternes gyldighed 
Disse vedtægter er ændret og besluttet på ULF Ungdoms landsmøde d. 26. oktober 2025 i Odense. 
Vedtægterne træder i kraft umiddelbart herefter og erstatter alle tidligere vedtægter. 

